Woede oor diensleweringchaos in Tshwane(Foto: DA/Twitter) Die DA is woedend oor die swak dienslewering en veral die voortslepende kragonderbrekings wat Pretoria teister sedert die “onregmatig aangestelde administrateurs” die leisels in die hoofstad oorgeneem het. Duisende inwoners van Mamelodi sit nou al bykans ŉ week lank sonder elektrisiteit en het begin betoog uit frustrasie teen die onophoudelike kragonderbrekings in die gebied, het Randall Williams, die DA se burgemeesterskandidaat in die Tshwane-metroraad, gesê. In Eersterust, groot dele van die ooste van Pretoria en in Soshanguve is inwoners ook nou drie dae lank sonder krag. “En terwyl dít voortduur, is die administrateurs nêrens in sig nie,” het Williams Vrydag gesê. Die LUR vir samewerkende regering in Gauteng, Lebogang Maile, het in Maart vanjaar die beleërde metroraad onder administrasie geplaas. Daar was sedertdien ŉ onophoudelike magspel in die raad wat tot uiters gebrekkige dienslewering in die stad gelei het. Williams sê daar is met amptenare in elk van die geraakte diensleweringsgebiede in verbinding getree en hulle is ingelig dat daar tans meer as 200 kragonderbrekings in die metrogebied is. In sommige streke is daar soms net twee spanne wat tot 30 wyke moet bedien. Tot vyf elektrisiteitsdepots is boonop weens Covid-19-bedreigings gesluit, wat dienslewering selfs verder in die wiele ry. “Dit is ŉ duidelike aanduiding dat ŉ groot krisis die stad in die gesig staar weens die versuim van die huidige administrateurs, wat die provinsiale ANC-regering onregmatig op die Tshwane-metroraad afgedwing het. Nie net versuim hulle om dié probleme te pak nie, hulle praat ook nie met die stad se inwoners oor hoe hulle beoog om die chaos wat hulle veroorsaak, reg te stel nie,” het Williams gesê. Williams sê die administrateurs moet oop kaarte met inwoners speel oor die volle omvang van die elektrisiteitskrisis en wat hulle daaraan gaan doen. “Ons wil geen verdere leuens hoor nie en die probleme kan ook nie net weereens onder die mat gevee word nie. Inwoners verdien om te weet wat aangaan en hulle verdien beter dienste.”